Malema sê ‘n groep Indiërs en Afrikaners is teen homJulius Malema by die bekendstelling van die EFF Foto: Werner Beukes/SAPA Julius Malema, leier van die Economic Freedom Fighters (EFF) voer aan die belastingsaak teen hom is ‘n polities gemotiveerde sameswering van ‘n groep Indiërs wat kop in een mus is met Afrikaners, berig die Sunday Times. “Ek is blootgestel aan vervolging deur politieke leierskap wat onder leiding van Pravin [Gordhand, minister van finansies] staan, met sy groep Indiërs,” het Malema aan die koerant gesê. “Dit is ‘n klein groepie Indiërs wat kop in een mus is met ‘n groep Afrikaners in die Suid-Afrikaanse Inkomstediens [SAID], en Afrikaners in die regsgemeenskap.” Hy voer aan die “klein groepie Indiërs” het ‘n “politieke program” teen hom. “Die Afrikaner streef ‘n rassehaat na teen Julius en dit wat hy voor staan,” het hy gesê. Malema se huis in Polokwane is Dinsdag op ‘n veiling vir R1.4 miljoen verkoop. SAID het begin om Malema se eiendom te verkoop in ‘n poging om sy R16 miljoen skuld te delg. Sy onvoltooide huis in Sandton is in Mei vir R5.9 miljoen verkoop. Sy plaas in Limpopo het in Junie R2.5 miljoen op ‘n veiling gehaal. ‘n Gedeelte van sy huisraad is ook vroeër op ‘n veiling verkoop. Malema staar ook aanklagte van korrupsie in die Polokwane-landdroshof in die gesig. Hy word daarvan beskuldig dat hy nagenoeg R4 miljoen uit korrupsie verdien het en is op borg van R10 000 vrygelaat. -SAPA